Holandako Erresuma

Holandako Erresuma (nederlanderaz: Koningrijk Holland [garaikoa], Koninkrijk Holland [egungoa]; frantsesez: Royaume de Hollande) Bataviako Errepublikaren ondorengo estatua izan zen. Napoleon Bonapartek sortu zuen 1806ko martxoan, Herbehereetan kontrol handiagoa bermatzeko, gobernu errepublikarra monarkia batekin ordezkatuz. 1804an enperadore bihurtu zenetik, Napoleonek Frantziak kontrolatutako lurraldeetan joera errepublikarrak desagerrarazi nahi izan zituen, eta bere hirugarren anaia, Luis Bonaparte, jarri zuen erreinu txotxongiloaren tronuan. 1807an, inguruko Alemaniako Ekialdeko Frisia eta Jever eskualdeak erresumari gehitu zitzaizkion.

1809an, Walcherengo kanpainaren ondoren, Holandak Rhingo ibaiaren hegoaldeko lurralde guztiak Frantziari utzi behar izan zizkion. Urte berean, frantsesen alde borrokatzen ari ziren herbeheretar indarrek  Ferdinand von Schill buru zuen Alemaniako matxinada anti-bonapartista garaitzen parte hartu zuten, Stralsundeko guduan.

Luis erregearen jarduna ez zen Napoleonen itxaropenen arabera izan - Luisek Napoleonen interesak baino gehiago herbeheretarrenak defendatzen saiatu zen – eta horregatik erresuma 1810ean desegin zuten; ordutik aurrera Herbehereak Frantziako Lehen Inperiori atxiki zizkioten 1813ra arte. Holandako lurrak gaur egungo Ekialdeko Frisiaren (Alemaniako ipar-mendebaldea) eta Herbehereen lurraldea hartzen zuen, Limburg probintzia eta Zeelandako zenbait zatirekin salbu, horiek Frantziara zuzenean anexionatu eta bertan txertatu baitziren. 1581etik, lurralde gehiena Espainiako koroaren menpe zegoenetik, Herbehereetan ezarri zen lehen monarkia formala izan zen.

 Erreferentziak 

 Kanpo estekak 

Kategoria:Herbehereetako historia
Kategoria:XIX. mendean desagertutako herrialdeak
Kategoria:Desagertutako Herbehereetako herrialdeak
Kategoria:Desagertutako Europako herrialdeak